#ГушыIэ_Сэмэркъэу
Шху иризгъэпцIэнущ
 
Зэгуэрым Хъуэжэ гъавэ хъуэж ежьэну зигъэхьэзырырти, къэп хурикъуртэкъым. И гъунэгъумкIэ ежэкIри, елъэIуащ хьэхуу и къэпхэр къритыну.
- Уи къэпхэр махуищкIэ хьэхуу къызэпттэмэ, – щыжриIэм, и гъунэгъу лIым и нэщхъыр зэхэукIауэ къеупщIащ:
- Сыт къэпхэм ирипщIэнур? – жиIэри.
- Шху иризгъэпцIэнущ, – жриIащ абы Хъуэжэ.
- Къэпхэм шху ирибгъапцIэ хъурэ? – къыхуидакъым лIым.
- А къомыр къыумыгъэкIуэкIыу «уэстынукъым» жыпIэмэ, сыщIэкIыжати, – Хъуэжэ я унэ кIуэжащ.